ખેતવાડી ૯મી ગલીમાં આવેલા ૧પ માળના શ્રીપતિ કૅસલ બિલ્ડિંગની ટેરેસ પર ગઈ કાલે બપોરે આશરે બે કલાક ચાલેલા એક આત્મહત્યાની કોશિશના ડ્રામાને કારણે લોકો હેરાનપરેશાન થઈ ગયા હતા. એના થકી વિસ્તારમાં ટ્રાફિક જૅમ સર્જાયો હતો અને લોકોને શરૂઆતમાં તો ખબર જ નહોતી પડતી કે શું થઈ રહ્યું છે. આ બિલ્ડિંગની આસપાસનાં બિલ્ડિંગોમાંથી જ્યારે એક યુવતીને આત્મહત્યા કરવા માટે ટેરેસ પર ઊભેલી જોઈ ત્યારે તેને નીચે ઊતરી આવવા બૂમાબૂમ થવા લાગી અને એ પછી લોકો એકઠા થવા માંડ્યા અને એ પછી આખો વિસ્તાર જાણે એક યુવતીને બચાવવાના કાર્યમાં લાગી ગયો હતો. આ વિસ્તારમાંથી પસાર થતી બસોના ડ્રાઇવરો પણ એને જોવા ઊભા રહી ગયા હતા અને તમાશાને તેડું ન હોય એમ લોકો મધપૂડાની જેમ સરદાર વલ્લભભાઈ પટેલ રોડ પર ભેગા થયા હતા.